Beszámoló Erasmus+ mobilitásról

Jávor Judit

2023. április 23-28-ig voltam Córdobában az IES MEDINA AZAHARA iskolában job shadow programban. Ez alatt a néhány nap alatt bepillantást nyerhettem egy spanyol iskola életébe, amelynek sok kapcsolata van az EU-n belül. Négy romániai és egy Hollandiából érkezett kollégával voltam egy csoportban.

Nagyon kedvesen fogadtak minket. A bejárattal szemben a heti programot mutató kijelzőn megjelent, hogy vendégek vagyunk a héten, és mindenkit az anyanyelvén köszöntöttek a képeken. Maris López-Cózar igazgató Paco Luque várt bennünket.

Az első napon bemutatták az iskolát, és órákat is látogattunk. A többi napon is több foglalkozást megnéztünk, főként természettudományos tárgyakból. Többnyire hagyományos, frontális osztálymunkával dolgoztak, illetve a robotika órán volt önálló munka a gyerekeknek. A legtöbb óra angol nyelven folyt.

Betekintést nyertünk az iskola fizika szertárába és tantermébe. Jól felszerelt eszköztáruk van a természettudományos tárgyak tanításához. Itt megismerkedtünk néhány a kísérleti eszközök hiányát pótolni képes telefonos alkalmazással is.

Hasznosnak találtam a találkozást egy másik iskola képviselőivel is, akik a mienkhez hasonló természettudományos fesztivált rendeznek évente. Elkértem a tanár elérhetőőségét, így fel tudjuk venni vele a kapcsolatot.

A délutáni és esti fakultatív programok is nagyon színvonalasak voltak. Segítettek megismerni egy kultúrát, a város történelmét, gasztronómiáját.

Összességében a program hasznos és sikeres volt. Másnak is ajánlanám hasonló mobilitásokon való részvételt. Nemcsak a fogadó iskolával, de a többi résztvevővel is sikerült olyan szakmai kapcsolatot kialakítani, ami mindenképpen folytatásra érdemes.